SKRIFTLIG FORESPØRGSEL E-3622/01

af Gianfranco Dell'Alba (NI) til Kommissionen

(8. januar 2002)

Om: Afskaffelse af medaljerne for tyve års tjeneste

Det er overordentlig irriterende for et parlamentsmedlem at konstatere, at Kommissionen næsten aldrig besvarer de forespørgsler, der stilles til den i overensstemmelse med en traktatfæstet ret, og at denne arrogance i forbindelse med svaret på min skriftlige forespørgsel E-2056/01(1) når op på et uudholdeligt niveau og ærlig talt bekræfter selv den kraftigste kritik mod Kommissionen. Kan Kommissionen på baggrund af ovenstående:

- redegøre for de dybereliggende årsager til, at den giver udtryk for sin dybeste foragt over for Parlamentets arbejde ved at sende sådanne svar som svaret på ovennævnte forespørgsel, som ganske bestemt må være blevet udarbejdet af en praktikant?

- forklare, hvordan i alverden den kan undgå at besvare så enkle spørgsmål som spørgsmålene vedrørende medaljerne for tyve års tjeneste? og endelig

- besvare de tre spørgsmål, der stilles i skriftlig forespørgsel E-2056/01?

(1) EFT C 93 E af 18.4.2002, s. 54.

Svar afgivet på Kommissionens vegne af Neil Kinnock

(8. februar 2002)

Som svar på spørgsmål E-3622/01 finder Kommissionen, at offentlighedens og Parlamentets interesse i at få korrekte og omfattende oplysninger bedst varetages ved at gentage det ærede medlems spørgsmål E-2056/01 og Kommissionens svar herpå af 22. november 2001.

I spørgsmål E-2056/01 spurgte det ærede medlem:

Kommissionen har tilsyneladende besluttet at afskaffe uddelingen af medaljer for 20 års tjeneste og i stedet give et diplom efter 25 års tjeneste som europæisk tjenestemand. Denne beslutning er tilsyneladende truffet efter en rapport fra peer-gruppen, der har defineret uddelingen af medaljer for 20 års tjeneste i de europæiske institutioner som en negativ prioritering.

1. Kan Kommissionen redegøre for den dybere årsag til, at den agter at afskaffe denne traditionelle uddeling af medaljer som anerkendelse for det arbejde, der er ydet af tjenestemændene inden for institutionerne, under påskud af, at den udgør en negativ prioritering, samtidig med at den i forbindelse med den nuværende personalereform fortsat bekræfter, at de europæiske tjenestemænd udgør rygraden i de europæiske institutioner?

2. Mener Kommissionen ikke, at den europæiske offentlige tjeneste var bedre tjent uden dette yderligere lille, men betydningsfulde signal, der uden tvivl er negativt og desuden helt uforståeligt?

3. Mener Kommissionen ikke, at det ville være klogere at ophæve denne beslutning?

Kommissionen svarede den 22. november 2001:

Uddelingen af medaljer for 20 års tjeneste blev oprindeligt indført for at markere, at EF-institutionerne havde eksisteret i 20 år og har siden hen fundet sted for at anerkende det arbejde, institutionernes tjenestemænd udfører.

Også i år uddeler Kommissionen medaljer for 20 års tjeneste. Uddelingen finder sted i Kommissionens forskellige generaldirektorater og tjenester, og der vil hvert enkelt sted blive afholdt en reception for medaljemodtagerne. I Bruxelles vil Kommissionens formand være til stede ved denne lejlighed.

Kommissionen er bevidst om betydningen af at anerkende en god medarbejderindsats og har for nylig fremsat forslag om en række foranstaltninger, som ikke blot vil afspejle dette, når tjenestemændenes karriere nærmer sig sin afslutning, men også i løbet af denne.

Disse forslag drøftes i øjeblikket med medarbejderrepræsentanterne i samarbejdsudvalgene og vil blive gennemført, så snart der er truffet en endelig afgørelse i 2002.

Svaret viser meget klart:

1. At der via de normale repræsentative kanaler er aktive overvejelser i gang om belønning af personalets indsats, at den antagelse, som spørgsmål E-2056/01 var baseret på, viste et manglende kendskab hertil samt at Kommissionen ved at give en så konkret og opdateret redegørelse allerede har givet et udtømmende svar på det ærede medlems spørgsmål nr. 1 og derfor også på hans spørgsmål nr. 2 og 3.

2. At Kommissionen helt klart hverken i indholdet eller i tonen i sit svar til det ærede medlem har vist sin dybeste foragt eller mangel på respekt for Parlamentet.

3. At Kommissionen bestemt ikke har undgået at svare på det ærede medlems spørgsmål eller vist arrogance i nogen henseende.

Da alt dette er selvindlysende, står Kommissionen uforstående over for den usædvanligt ubeherskede tone i det ærede medlems spørgsmål og har en fornemmelse af, at han handler på basis af ukorrekte eller misvisende oplysninger.

Det ærede medlem fastslår, at Kommissionen næsten aldrig svarer på de spørgsmål, der stilles til den (af parlamentsmedlemmerne). Kommissionen ville sætte pris på, om det ærede medlem enten beviste sin påstand eller trak den tilbage.

Som han vil kunne forstå, antydes det med denne påstand, at Kommissionen bevidst og gentagne gange overtræder traktatens artikel 197 (tidl. artikel 140), men dette er påviseligt ikke sandt.